An Dearbhú Eorpach maidir le Cearta Digiteacha agus Prionsabail Dhigiteacha le haghaidh na Deacáide Digití

Déanfaidh Parlaimint na hEorpa, an Chomhairle agus an Coimisiún an Dearbhú comhpháirteach maidir le Cearta Digiteacha agus Prionsabail Dhigiteacha le haghaidh na Deacáide Digití seo a leanas a fhógairt go sollúnta

Brollach

De bharr an mhéid seo a leanas:

(1)Déanann an claochlú digiteach difear do gach gné de shaol na ndaoine. Leis an gclaochlú digiteach cuirtear deiseanna suntasacha ar fáil maidir le cáilíocht saoil níos fearr, nuálaíocht, fás agus inbhuanaitheacht eacnamaíoch, ach cuirtear dúshláin nua roimh chreatlach, shlándáil agus chobhsaíocht ár sochaithe agus ár ngeilleagar chomh maith. Agus dlús á chur leis an gclaochlú digiteach, tá sé in am don Aontas Eorpach (EU) míniú soiléir a thabhairt ar an gcaoi ar chóir dá luachanna agus dá gcearta bunúsacha a chur i bhfeidhm sa saol ar líne.

(2)Tá roinnt iarrataí déanta ag an bParlaimint go n‑áiritheofaí comhlíontacht iomlán le cur chuige an Aontais maidir leis an gclaochlú digiteach lena n‑áirítear cearta bunúsacha amhail cosaint sonraí nó neamh‑idirdhealú, agus lena n‑áirítear prionsabail amhail neodracht teicneolaíochta agus idirlín, agus cuimsitheacht . D’iarr sí freisin ar chosaint neartaithe do chearta úsáideoirí sa timpeallacht dhigiteach .

(3)Chuir an Comhairle le tionscnaimh a tháinig roimhe amhail ‘Dearbhú Thaillinn maidir le R-sheirbhísí Rialtais’ agus ‘Dearbhú Bheirlín maidir leis an tSochaí Dhigiteach agus Rialtas Digiteach Luachbhunaithe’, nuair a d’iarr sí, trí ‘Dhearbhú Liospóin – Daonlathas Digiteach lena mbaineann Cuspóir’ samhail den chlaochlú digiteach lena neartófaí an ghné dhaonna den éiceachóras digiteach a mbeadh an Margadh Aonair Digiteach lárnach ann. D’iarr an Chomhairle freisin samhail claochlaithe dhigitigh lena n‑áiritheofar go gcabhróidh teicneolaíocht leis an ngá chun gníomhaíocht ar son na haeráide a dhéanamh agus chun an comhshaol a chosaint.

(4)Le fís an Aontais maidir leis an gclaochlú digiteach, cuirtear an pobal i gcroílár an chlaochlaithe, cumasaítear daoine aonair agus cothaítear gnólachtaí nuálacha. Chuir an Coimisiún Togra le haghaidh Cinneadh maidir le ‘Conair i dtreo na Deacáide Digití’ i láthair le déanaí, togra lena leagtar amach na spriocanna nithiúla digiteacha atá bunaithe ar cheithre shainphointe (scileanna digiteacha, bonneagair dhigiteacha, digitiú gnólachtaí agus digitiú seirbhísí poiblí) lena a gcuideofar linn chun an fhís sin a bhaint amach. Le modh an Aontais le haghaidh chlaochlú digiteach ár sochaithe agus ár ngeilleagair, ba cheart ceannasacht dhigiteach, cuimsiú, comhionannas, inbhuanaitheacht, athléimneacht, slándáil, muinín, feabhsú na cáilíochta saoil agus urraim do chearta agus d'uaillmhianta na ndaoine a chuimsiú, agus ba cheart cur le geilleagar agus sochaí atá dinimiciúil, éifeachtúil ó thaobh acmhainní de agus cothrom san Aontas.

(5)Is é is aidhm don Dearbhú rúin pholaitiúla chomhroinnte a mhíniú. Ní hamháin go meabhraítear leis an Dearbhú na cearta is ábhartha i gcomhthéacs an chlaochlaithe dhigitigh, ba cheart dó feidhmiú freisin mar phointe tagartha le haghaidh gnólachtaí agus gníomhaithe ábhartha eile agus teicneolaíochtaí nua á bhforbairt agus á gcur in úsáid. Chomh maith leis sin, ba cheart don Dearbhú lucht ceaptha beartas a stiúradh agus machnamh á dhéanamh acu ar a gcuid físe ar an gclaochlú digiteach: an pobal a chur i gcroílár an chlaochlaithe dhigitigh; dlúthpháirtíocht fholuiteach agus cuimsiú foluiteach; an tábhacht atá leis an tsaoirse rogha a athlua; rannpháirtíocht sa spás poiblí digiteach; sábháilteacht, slándáil agus cumhachtú; agus inbhuanaitheacht.

(6)Ba cheart maoirseacht dhaonlathach na sochaí digití agus an gheilleagair dhigitigh a neartú tuilleadh, i gcomhréir iomlán le prionsabail an smachta reachta, le ceartas éifeachtach agus le forfheidhmiú an dlí. Leis an Dearbhú seo, ní dhéantar difear do theorainneacha dleathacha le feidhmiú na gceart dlíthiúil, d’fhonn iad a réiteach le feidhmiú ceart eile, nó le srianta riachtanacha comhréireacha ar mhaithe le leas an phobail. Ba chóir don Aontas an Dearbhú a chur chun cinn ina gcaidrimh le heagraíochtaí idirnáisiúnta eile agus le tríú tíortha, agus é mar uaillmhian aige go mbeidh na prionsabail ina spreagadh do chomhpháirtithe idirnáisiúnta chun claochlú digiteach a stiúradh, claochlú trína chuirtear an pobal agus a gcearta daonna i gcroílár ar fud an domhain.

(7)Go sonrach, cuireann an Dearbhú seo le dlí príomha AE, go háirithe sa Chonradh ar an Aontas Eorpach, sa Chonradh ar Fheidhmiú an Aontais Eorpaigh, sa Chairt um Chearta Bunúsacha an Aontais Eorpaigh agus i gcásdlí Chúirt Bhreithiúnais an Aontais Eorpaigh, agus i ndlí tánaisteach freisin. Cuireann sé freisin le Colún Eorpach na gCeart Sóisialta, agus comhlánaíonn sé an céanna. Tá sé de chineál dearbhaithe agus níl tionchar aige, ann féin, ar ábhar rialacha dlíthiúla nó ar chur i bhfeidhm na rialacha sin.

(8)Is tiomantas agus freagracht pholaitiúil chomhroinnte de chuid an Aontais agus na mBallstát na prionsabail dhigiteacha a chur chun cinn agus a chur i bhfeidhm, laistigh dá n‑inniúlachtaí faoi seach agus i gcomhréir iomlán le dlí an Aontais. Mhol an Coimisiún Eorpach go gcumhdófar leis an tuarascáil bhliantúil ar ‘Staid na Deacáide Digití’, atá le cur faoi bhráid na Parlaiminte agus na Comhairle, faireachán ar na prionsabail dhigiteacha.

An Dearbhú maidir le Cearta Digiteacha agus Prionsabail Dhigiteacha le haghaidh na Deacáide Digití

Tá sé mar aidhm againn modh Eorpach le haghaidh an chlaochlaithe dhigitigh a chur chun cinn, modh lena gcuirtear an pobal i gcroílár an chlaochlaithe. Bunófar é ar luachanna Eorpacha agus bainfidh gach duine aonair agus gach gnólacht tairbhe as.

Dá bhrí sin, dearbhaímid:

Caibidil I: An pobal a chur i gcroílár an chlaochlaithe dhigitigh

Is é an pobal atá i gcroílár an chlaochlaithe dhigitigh san Aontas Eorpach. Ba cheart don teicneolaíocht freastal ar gach duine san Eoraip agus tairbhe a dhéanamh dóibh, agus ba cheart iad a chumhachtú a n‑uaillmhianta a bhaint amach, go slán sábháilte agus urraim iomlán á tabhairt dá gcearta bunúsacha.